**Tehniskās un datu apmaiņas prasības rezervju nodrošināšanas vienībām**

1. **Dokumenta mērķis**
   1. Dokumenta mērķis ir noteikt tehniskās un datu apmaiņas prasības rezervju nodrošināšanas vienībām saskaņā ar Sabiedrisko pakalpojumu regulēšanas komisijas 2013.gada 26.jūnija lēmuma Nr.1/4 "Tīkla kodekss elektroenerģijas nozarē" (turpmāk – Tīkla kodekss) 8.pielikuma 2.3. punktu.
   2. Dokuments nosaka tehniskās un datu apmaiņas prasības RNV, prasības kontroluzskaites un komercuzskaites nodrošināšanai, kā arī, AS "Augstsprieguma tīkls" (turpmāk – AST) RNV tehniskās atbilstības izvērtēšanas kārtību.
2. **Terminu skaidrojums**
   1. Dokumentā termini un saīsinājumi tiek lietoti tādā nozīmē, kādā tie tiek lietoti Sistēmas palīgpakalpojuma līguma regulēšanas pakalpojuma sniegšanas noteikumos (turpmāk – Noteikumi) un Tīkla kodeksā.
3. **Prasības datu apmaiņai**
   1. RNV, kas tiek izmantota regulēšanas pakalpojuma sniegšanā, piegādājot frekvences atjaunošanas rezerves ar manuālu aktivizāciju (mFRR) un/vai frekvences atjaunošanas rezerves ar automātisku aktivizāciju (aFRR), jāatbilst šīm Tehniskajām un datu apmaiņas prasībām.
   2. RPS, atbilstoši piegādātajam regulēšanas produktam, jāiesniedz regulēšanas produkta solījums, jāpieņem aktivizācijas komanda vai aktivizācijas iestatījums, jānosūta saņemšanas apstiprinājums saskaņā ar kārtību kāda noteikta šo Tehnisko un datu apmaiņas prasību IV un V nodaļā.
   3. RPS, ir jāiesniedz AST patēriņa un ģenerācijas plāns atbilstoši šo Tehnisko un datu apmaiņas prasību VI nodaļā noteiktajam.
   4. RPS, atbilstoši prasībām, kas attecināmas sniedzot attiecīgo regulēšanas produktu, jānodrošina RNV kontroluzskaites datu iesniegšana atbilstoši šo Tehnisko un datu apmaiņas prasību VII nodaļai , datu iegūšanai izmantojot kontroluzskaites mēraparātus, kas atbilstoši šo Tehnisko un datu apmaiņas prasību VIII nodaļai.
   5. RPS ziņojumu apmaiņai, kas minēti šo Tehnisko un datu apmaiņas prasību IV nodaļā un V nodaļas 19. un 20. punktā, jāizmanto tīmekļa pakalpojums (*Web service*), atbilstoši katram ziņojumam noteiktajām formām.
   6. Datu apmaiņai, izmantojot tīmekļa pakalpi, tiek pielietots SOAP (*Simple Object Access Protocol*) protokols.
   7. RPS, kas izmanto RNV aFRR produkta sniegšanai jāizveido reāla laika datu apmaiņa ar AST, nodrošinot reālā laika datus atbilstoši šo Tehnisko un datu apmaiņas prasību 25., 28. punktam un to apakšpunktiem, un šo Tehnisko un datu apmaiņas prasību 3. pielikumam.
   8. Datu apmaiņai izmantojot reālā laika datu apmaiņu tiek pielietots IEC 60870-5-104 protokols.
   9. Ja RPS pastāv tehniski šķēršļi noteiktās datu apmaiņa realizācijā, RPS un AST var vienoties par cita ziņojuma apmaiņas veida vai formāta izmantošanu.
   10. Datu apmaiņā ar tīmekļa pakalpes starpniecību tiek piemēroti ENTSO-E XML (*Extensible Markup Language*) ziņojumu apmaiņas standarti, atbilstošās XSD (*XML Schema Definition*) datnes pieejamas ENTSO-E elektroniskās datu apmaiņas bibliotēkas tīmekļa vietnē.
   11. Nodrošinot reālā laika datu apmaiņu ir jāievēro AST noteiktās tehniskās prasības dispečervadības sistēmai. Nepieciešamības gadījumā, ja pastāv tehniski šķēršļi vai alternatīvi risinājumi AST un RNV ir tiesīgi vienoties par papildus datu apjomu un citu datu tipu izmantošanu.
4. **Prasības regulēšanas pakalpojuma sniedzēju un AST ziņojumu apmaiņai, piegādājot frekvences regulēšanas rezervju ar manuālu aktivizāciju (mFRR) produktu.**
   1. Ja RPS iesniedz mFRR regulēšanas produkta solījumu un tā labojumus, atbilstoši kārtībai un formai, kas noteikta šo Tehnisko un datu apmaiņas prasību 1. pielikumā.
   2. mFRR regulēšanas produkta solījuma nepieejamības gadījumā RPS par to ziņo AST, nosūtot ziņojumu atbilstoši šo Tehnisko un datu apmaiņas prasību 1. pielikumā noteiktajai kārtībai un formai.
   3. RPS jāspēj saņemt un attiecīgi reaģēt uz AST dispečera doto mFRR aktivizācijas komandu, kura noformēta pēc šo Tehnisko un datu apmaiņas prasību 1. pielikuma noteiktās formas. Regulēšanas produkta aktivizācijas komandā tiek norādīta RNV, kura izmantota attiecīgajā regulēšanas produkta solījumā.
   4. Par katru elektroniski saņemto AST dispečera aktivizācijas komandu vai tās labojumu saskaņā ar šo Tehnisko un datu apmaiņas prasību 17. punktu RPS nosūta apstiprinājumu, atbilstoši šo Tehnisko un datu apmaiņas prasību 1. pielikumā noteiktajai formai.
5. **Prasības regulēšanas pakalpojuma sniedzēju un AST ziņojumu apmaiņai, piegādājot frekvences regulēšanas rezervju ar automātisku aktivizāciju (aFRR) produktu.**
   1. RPS iesniedz aFRR regulēšanas produkta solījumu un tā labojumus, atbilstoši kārtībai un formai, kas noteikta šo Tehnisko un datu apmaiņas prasību 1. pielikumā.
   2. aFRR regulēšanas produkta solījuma nepieejamības gadījumā RPS par to ziņo AST, nosūtot ziņojumu, izmantojot atbilstoši šo Tehnisko un datu apmaiņas prasību 1. pielikumā noteiktajai kārtībai un formai.
   3. RPS ir jāspēj saņemt un attiecīgi reaģēt uz AST slodzes un frekvences kontroles (LFC) kontrollera dotajām aktivizācijas komandām un iestatījumiem, kas tiek sniegti izmantojot reālā laika datu apmaiņas kanālus atbilstoši šo Tehnisko un datu apmaiņas prasību 3. pielikumam.
   4. Par saņemto AST aktivizācijas komandu vai tās labojumu RPS nosūta apstiprinājumu, atbilstoši izmantotā reālā laika datu apmaiņas protokola specifikācijai.
   5. RPS jānodrošina aFRR regulēšanas produkta sniegšanai nepieciešamā reālā laika datu apmaiņa atbilstoši šo Tehnisko un datu apmaiņas prasību 3. pielikumā norādītajiem datu tipiem un apjomiem.
6. **Prasības patēriņa un ģenerācijas plāna iesniegšanai** 
   1. RPS visu RNV iekļauto piegādes punktu summāro patēriņu un ģenerācijas plānu iesniedz saskaņā ar šo Tehnisko un datu apmaiņas prasību 1. pielikumā noteikto formu, to nosūtot kā XML datni, izmantojot tīmekļa pakalpi. Ja RNV ir DVGĢ un ekvivalents patēriņa un ģenerācijas plāns tiek iesniegts izpildot Tīkla kodeksa prasības, tad atsevišķu plānu pēc šī punkta prasībām var neiesniegt.
   2. Ja RPS izmanto RNV aFRR regulēšanas produkta sniegšanai, tad RNV ģenerācijas vai patēriņa grafika attiecīgā brīža vērtību summāri par visiem RNV iekļautajiem piegādes punktiem papildus 24. punktā definētajām prasībām jāiesniedz kā reāla laika mērījumu.
   3. Šo Tehnisko un datu apmaiņas noteikumu 25. punktā noteiktajam ģenerācijas/patēriņa plāna reālā laika mērījumam ir jāatbilst šo Tehnisko un datu apmaiņas prasību 24. punktā iesniegtā patēriņa/ģenerācijas plāna un, ja attiecināms, mFRR regulēšanas produkta aktivizāciju vērtību summai attiecīgajā laika brīdī.
7. **Prasības elektroenerģijas kontroluzskaites datu iesniegšanai**
   1. Ja RNV tiek izmantota mFRR produkta sniegšanai, tad RPS jānodrošina kontroluzskaites dati vienā no diviem alternatīviem risinājumiem pēc tā izvēles:
      1. Kā reālā laika ģenerācijas vai patēriņa summārais aktīvās jaudas mērījums par visiem RNV iekļautajiem piegādes punktiem;
      2. Elektroenerģijas kontroluzskaites mēraparātu rādījumu veidā ar RNV ģenerētās vai patērētās elektroenerģijas datiem summāri par visiem RNV iekļautajiem piegādes punktiem. Kontroluzskaites dati ir jāiesniedz elektroniski, izmantojot tīmekļa pakalpojumu, atbilstoši šo Tehnisko un datu apmaiņas prasību 1. pielikumā noteiktajai formai.
   2. Ja RNV tiek izmantota aFRR produkta sniegšanai, tad RPS ir jānodrošina reālā laika ģenerācijas vai patēriņa summārais aktīvās jaudas mērījums par visiem RNV iekļautajiem piegādes punktiem.
   3. Ja RNV ir elektroenerģijas ražošanas moduļu vai pieprasījumvienību agregāts, tad kontroluzskaites dati tiek iesniegti summāri par RNV. RPS jānodrošina korekta un pārbaudāma jaudas mērījumu vai skatītāja vērtību summēšana no visiem RNV iekļautajiem piegādes punktiem.
   4. RPS, kas nodrošina kontroluzskaites datus reālā laika mērījumu veidā, ir jāsaglabā reālā laika mērījumi par katru RNV iekļauto piegādes punktu ievērojot sekojošus nosacījumus:
      1. Datiem ar reālā laika izšķirtspēju (reizi 4 sekundēs vai ar datu vākšanas biežumā) jābūt pieejamiem vismaz 96 stundas
      2. Minūšu vidējās vērtību datiem jābūt pieejamiem vismaz 2 mēnešus.
   5. RPS, kas nodrošina kontroluzskaites datus elektroenerģijas kontroluzskaites mēraparātu rādījumu veidā, ir jāsaglabā elektroenerģijas kontroluzskaites rādījumu dati par katru RNV iekļauto piegādes punktu ar 1 minūtes izšķirtspēju vismaz 2 mēnešus.
8. **Prasības kontroluzskaites nodrošināšanai** 
   1. RPS, kas iesniedz datus saskaņā ar šo Tehnisko un datu apmaiņas prasību nodaļu VII, uzstādītajiem kontroluzskaites mēraparātiem ir jāatbilst kādam no zemāk minētajiem kritērijiem:
      1. Valsts metroloģiskai kontrolei un uzraudzībai pakļauto mērīšanas līdzekļu normatīvajām prasībām, atbilstoši likumam „Par mērījumu vienotību”, tai skaitā mēraparātam veikta normatīvajām prasībām atbilstoša atbilstības novērtēšanas procedūra vai mērīšanas līdzekļa tipa apstiprināšana un pirmreizējā verifikācija, vai atkārtota verifikācija;
      2. Mēraparātam izdota ražotāja deklarācija par mēraparāta atbilstību noteiktai precizitātes klasei un CE atbilstības apliecinājums. Mēraparātam veikta kalibrēšana saskaņā ar mērīšanas līdzekļu kalibrēšanu reglamentējošos normatīvajos aktos noteikto kārtību, kuru veikusi Nacionālās akreditācijas institūcijas akreditēta vai citu Eiropas Savienības dalībvalstu vai Eiropas Ekonomikas zonas valstu akreditēta kalibrēšanas laboratorijas. Mēraparātu atkārtotā kalibrēšana ir jāveic ik pēc 6 gadiem.
   2. Izņēmums no šo Tehnisko un datu apmaiņas prasību 32. punkta piemērojams Mērpārveidotājiem, kas neietilpst valsts metroloģiskai uzraudzībai un kontrolei pakļauto mērīšanas līdzekļu grupā. Tādā gadījumā RPS jānodrošina, ka mērpārveidotājam tiek veiktas pārbaudes, kas ļauj pārliecināties par mērpārveidotāja korektu darbību un atbilstību tā precizitātes klasei ne retāk kā reizi 12 gados, izņēmums ir mērpārveidotāji ar analogo izeju, kur pārbaudes ir jāveic reizi 6 gados.
   3. RPS, kas iesniedz datus saskaņā ar šo Tehnisko un datu apmaiņas prasību VII nodaļu, uzstādītajiem elektroenerģijas kontroluzskaites mēraparātiem ir jāatbilst sekojošai precizitātes klasei:
      1. Precizitātes klase mērmaiņiem nedrīkst būt zemāka par 0,5;
      2. Precizitātes klase elektroenerģijas skaitītājiem pieslēgtiem tiešajā slēgumā nedrīkst būt zemāka par 1,0 (jeb B tipu pēc Ministru kabineta noteikumiem Nr.666 "Noteikumi par metroloģiskajām prasībām aktīvās elektroenerģijas skaitītājiem") bet slēgumā ar mērmaiņiem nedrīkst būt zemāka par 0,5 (jeb C tipu pēc MK noteikumiem Nr.666).
      3. Precizitātes klase mērpārveidotājiem, kas tiek izmantoti reālā laika sprieguma, strāvas un aktīvās jaudas mērījumu iegūšanai nedrīkst būt zemāka par 0.5.
   4. RPS, kas iesniedz elektroenerģijas kontroluzskaites datus saskaņā ar VII nodaļu, uzstādītajiem elektroenerģijas kontroluzskaites mēraparātiem ir jābūt ar iespēju uzskaitīt slodžu profilus katram 1 min intervālam.
   5. RPS kontroluzskaites mēraparātiem jābūt uzstādītiem:
      1. pie komercuzskaites mēraparāta objekta elektroietaišu pusē, gadījumā, ja elektroenerģijas ražošanas modulis, pieprasījumvienība vai elektroenerģijas ražošanas moduļu un/vai pieprasījumvienību agregāts, atbilst tehniskās vienības definīcijai. Tādos gadījumos kontroluzskaitē jātiek uzskaitītam visam elektroenerģijas ražošanas moduļu un pieprasījumvienību tīklā nodotās/no tīkla patērētās elektroenerģijas apjomam, kas tiek uzskaitīts ar komercuzskaites mēraparātu;
      2. pie pieprasījumvienības vai elektroenerģijas ražošanas moduļa, gadījumos, ja šī vienība ir DVGĢ vai atbilst rezervju piegādātājvienības definīcijai. Tādos gadījumos kontroluzskaitē jātiek uzskaitītam tikai to elektroenerģijas ražošanas moduļu un pieprasījumvienību saražotā/patērētā elektroenerģijas apjomam, kuras tiek izmantotas regulēšanas pakalpojuma sniegšanā.
9. **Prasības komercuzskaites nodrošināšanai**
   1. Rezervju nodrošināšanas vienībai pieslēguma vietā pie sistēmas operatora tīkla ir jābūt uzstādītiem sistēmas operatora tīklā nodotās/no tīkla patērētās (atkarībā no pieslēguma veida) elektroenerģijas komercuzskaites mēraparātiem.
   2. Elektroenerģijas komercuzskaites mēraparātiem ir jāatbilst Valsts metroloģiskai pārbaudei pakļauto mērīšanas līdzekļu normatīvajām prasībām, tai skaitā par sertifikāciju un verifikāciju, atbilstoši likumam "Par mērījumu vienotību".
   3. Elektroenerģijas komercuzskaites mēraparātu precizitāte nedrīkst būt zemāka, kā norādīts Tīkla kodeksā.
   4. Elektroenerģijas komercuzskaites mēraparātiem ir jābūt ar iespēju uzskaitīt slodžu profilus vismaz katram tirdzniecības intervālam (šobrīd 60 minūtes, nākotnē 15 minūtes), un tiem jābūt pieslēgtiem pie sistēmas operatora automatizētās elektroenerģijas uzskaites sistēmas (AEUS).
10. **Vispārīgās tehniskās prasības RNV**
    1. RNV ir jāspēj palikt pieslēgtai sistēmas operatora tīklam un darboties frekvences diapazonos, kas noteikti Tīkla kodeksa 11. pielikuma 2. punktā, ievērojot tur noteiktos darbības periodus.
    2. Elektroenerģijas ražošanas moduļiem, kas iekļauti RNV un atbilst tipam B, C vai D (saskaņā ar Komisijas Regulas (ES) 2016/6315. panta minētajiem kritērijiem), un pieprasījumietaisēm jānodrošina nepārtraukta darbība tā veidam un tipam (ja attiecināms) atbilstošā sprieguma diapazonā, kas noteikts Tīkla kodeksa 7. un 11. pielikumā attiecīgi.
    3. RNV iekļautiem elektroenerģijas ražošanas moduļiem, kas neatbilst nevienam no šo Tehnisko un datu apmaiņas prasību 42. punktā uzskaitītajiem ražošanas moduļu tipiem jānodrošina nepārtraukta darbība sprieguma diapazonā, kuru tām noteicis sistēmas operators, kura tīklam pieslēgts attiecīgais elektroenerģijas ražošanas modulis.
    4. RNV iekļautiem elektroenerģijas ražošanas moduļiem, kas atbilst tipam B, C vai D (saskaņā ar Komisijas Regulas (ES) 2016/6315. panta minētajiem kritērijiem), jānodrošina atbilstība bojājumnoturības prasībām atbilstoši tā tipam, kuras noteiktas Tīkla kodeksa 7. pielikumā.
    5. RNV iekļautiem elektroenerģijas ražošanas moduļiem, kas neatbilst nevienam no šo Tehnisko un datu apmaiņas prasību šo Tehnisko un datu apmaiņas prasību 44. punktā uzskaitītajiem ražošanas moduļu tipiem, un pieprasījumvienībām jānodrošina atbilstība bojājumnoturības prasībām, kuras tam noteicis sistēmas operators, kura tīklam pieslēgts attiecīgais elektroenerģijas ražošanas modulis vai pieprasījumvienība.
    6. RNV ir jābūt noturīgai pret frekvences pārejas procesiem, ar ātrumu, kas nepārsniedz 2,5 Hz/s (500 ms slīdošā laika logā).
11. **RNV veidošana un izmantošana**
    1. Rezervju piegādātājvienība vai rezervju piegādātājgrupa, kas izpilda visas tehniskās un datu apmaiņas prasības un spēj nodrošināt Noteikumu 1. un/vai 2. pielikumā aprakstīto/-s produktu/-s var tikt izmantota kā RNV.
    2. Rezervju piegādātājvienība vai rezervju piegādātājgrupa kļūst par RNV, kas derīga regulēšanas pakalpojuma sniegšanai, pēc tehniskās atbilstības atzinuma izsniegšanas, bet izmantot to drīkst pēc RNV iekļaušanas Līguma 1.pielikumā.
    3. Tehniskā vienība, kas nespēj neatkarīgi izpildīt visas tehniskās un datu apmaiņas prasības un/vai nespēj nodrošināt Noteikumu 1. un/vai 2. pielikumā aprakstīto/-s produktu/-s, nevar tikt izmantota kā RNV, bet var tikt iekļauta rezervju piegādātājvienības vai rezervju piegādātājgrupas sastāvā.
    4. Izmaiņas RNV ar spēkā esošu tehniskās atbilstības atzinumu iespējams veikt bez atkārtotas tehniskās izvērtēšanas:
       1. ja tiek samazināts RNV maksimālā regulēšanas produkta solījuma jaudas apjoms;
       2. ja RNV tiek pievienots elektroenerģijas ražošanas modulis ar nosacījumu, ja netiek palielināts maksimālais regulēšanas produkta solījuma jaudas apjoms.
       3. ja RNV tiek pievienota vai noņemta pieprasījumvienība, ar nosacījumu, ja netiek palielināts maksimālais regulēšanas produkta solījuma jaudas apjoms
       4. ja RNV sastāvam tiek pievienota cita RNV, kas ir rezervju piegādātājvienība un kurai ir spēkā esošs tehniskās atbilstības atzinums. Šajā gadījumā maksimālā regulēšanas produkta solījuma jauda tiek palielināta līdz summārajam (sākotnējā RNV sastāva maksimālais regulēšanas produkta solījuma jaudas apjoma un pievienotā RNV maksimālā regulēšanas produkta solījuma jaudas apjoma summa) jaudas apjomam.
    5. Izslēdzot elektroenerģijas ražošanas moduli no RNV, tehniskās atbilstības izvērtēšanu jāveic atkārtoti.
    6. RNV, kas veidota kā rezervju piegādātājgrupa nedrīkst tikt papildināta ar citu RNV, kas arī veidota kā rezervju piegādātājgrupa.
    7. Izmaiņas RNV, kuras iekļautas Līguma 1.pielikumā, jāveic atbilstoši Līgumā paredzētajai kārtībai, izmaiņas RNV, kuras nav iekļautas Līguma 1.pielikumā jāveic sagatavojot un iesniedzot jaunu Pieteikumu saskaņā ar Tehnisko un datu apmaiņas prasību 56. punktu.
    8. Saņemot izmaiņu pieprasījumu, kas iesniegs šo Tehnisko un datu apmaiņas prasību 53. punktā noteiktajā kārtībā, saistībā ar izmaiņām RNV informācijā AST izvērtē un sniedz atbildi 10 darba dienu laikā.
    9. Izvērtējot šo Tehnisko un datu apmaiņas prasību 53. punktā noteikto saņemto izmaiņu pieprasījumu, AST var noteikt RPS nepieciešamību veikt RNV atkārtotu tehniskās izvērtēšanu.
12. **RNV tehniskās atbilstības izvērtēšanas process**
    1. Lai PSO izvērtētu RNV tehnisko atbilstību regulēšanas pakalpojuma sniegšanai, RPS jāsagatavo un jāiesniedz pieteikumu par RNV izmantošanu regulēšanas pakalpojuma sniegšanai, aizpildot šo Tehnisko un datu apmaiņas prasību 2. pielikumā pievienoto pieteikuma veidlapu (turpmāk - Pieteikumu) un nosūtot to AST uz e-pasta adresi: ast@ast.lv .
    2. AST pēc RPS Pieteikuma saņemšanas Tīkla kodeksa noteiktajā kārtībā un termiņos veic Pieteikuma atbilstības izvērtēšanu un informē RPS par Pieteikuma izvērtēšanas rezultātu.
    3. Ja AST atzinis Pieteikumu par atbilstošu vai pieprasījis veikt atkārtotu RNV atbilstības izvērtēšanu, AST informē RPS par AST kontaktpersonu, ar kuru RPS jāsaskaņo RNV pārbaudes plāns (turpmāk – Pārbaudes plāns), kā arī par aktivizācijas pārbaužu plāna minimālajām prasībām.
    4. RNV atbilstības izvērtēšana jāveic 12 nedēļu laikā pēc informācijas saņemšanas par Pieteikuma atbilstību prasībām vai AST pieprasījis veikt atkārtotu RNV atbilstības izvērtēšanu. RNV atbilstības izvērtēšana ietver sekojošus soļus:
       1. Pārbaudes plāna sagatavošana un saskaņošana;
       2. Pārbaužu veikšana atbilstoši pārbaudes plānam;
       3. Pārbaužu rezultātu sagatavošana un iesniegšana;
       4. Pārbaužu rezultātu analīze un informācijas sniegšana.
    5. RPS 30 kalendāro dienu laikā pēc informācijas saņemšanas par Pieteikuma atbilstību prasībām vai AST pieprasījuma veikt atkārtotu RNV atbilstības izvērtēšanu sastāda un saskaņo ar AST detalizētu Pārbaudes plānu. Pārbaudes plānā tiek norādīts vismaz : RNV pārbaužu veikšanas laiks, priekšnoteikumi pārbaudes uzsākšanai, datu apmaiņas pārbaužu plāns (atbilstoši šo Tehnisko un datu apmaiņas prasību XIV nodaļas prasībām), aktivizāciju pārbaužu plāns (atbilstoši šo Tehnisko un datu apmaiņas prasību XV nodaļas prasībām) un par RNV pārbaudi atbildīgā RPS kontaktpersona.
    6. Ja RPS pēc informācijas saņemšanas par pieteikuma atbilstību prasībām nesaskaņo Pārbaudes plānu atbilstoši šo Tehnisko un datu apmaiņas prasību šo Tehnisko un datu apmaiņas prasību 60. punktā noteiktajā termiņā, AST ir tiesības pārtraukt atbilstības izvērtēšanas procesu un nosūtīt informāciju RPS par Pieteikuma neatbilstību.
    7. Ja RPS pēc AST pieprasījuma veikt atkārtotu RNV atbilstības izvērtēšanu nesaskaņo Pārbaudes plānu atbilstoši šo Tehnisko un datu apmaiņas prasību 60. punktā noteiktajā termiņā, AST ir tiesības anulēt RNV tehniskās atbilstības atzinumu.
    8. RPS un AST vienojoties, Pārbaudes plāns var tikt mainīts.
    9. Pārbaude var tikt uzsāktas tikai pēc Pārbaudes plāna saskaņošanas ar AST.
    10. AST ir tiesības pārbaudēs piedalīties klātienē, vai uzstādīt papildus mēraparātus.
    11. Pārbaudes laikā RPS demonstrē un pārbauda RNV darbības atbilstību Noteikumu un Tehniskajām un datu apmaiņas prasībām, tai skaitā:
        1. spēju sekmīgi izpildīt datu apmaiņas prasības pēc datu apmaiņas pārbaudes plāna, ievērojot Noteikumos norādītos datu iesniegšanas termiņus;
        2. spēju aktivizēt un vadīt rezervju nodrošināšanas vienības līdz maksimālajam Pieteikumā norādītajam solījuma apjomam pēc aktivizāciju pārbaužu plāna, ievērojot:
           1. atbilstošā regulēšanas produkta/-u specifikāciju Noteikumu pielikumā/-os;
           2. maksimālo pieļaujamo novirzi ±10% no aktivizētās regulēšanas jaudas pēc aktivizētās regulēšanas jaudas sasniegšanas vai 0,1 MW (tiek piemērota lielākā vērtība);
           3. pieļaujamo 20% kļūdu faktiskajai aktivizācijā piegādātās enerģijas apjoma starpībai no dispečera komandā norādītā aktivizētā jaudas apjoma un aktivizācijas pārtraukšanas un uzsākšanas laika starpības reizinājuma, piegādājot mFRR produktu, ja attiecināms;
           4. pieļaujamās aktivizācijas profilu, saskaņā ar šo Tehnisko un datu apmaiņas prasību 4. pielikumu, piegādājot aFRR produktu, ja attiecināms;
        3. patēriņa plāna atbilstību faktiskajam patēriņam 7 dienu pārbaudes periodā, pieļaujamās kļūdas robežās, kas noteikta Noteikumos, tām RNV, kurās iekļauta pieprasījumvienība/-as.
    12. Pēc Pārbaudes plāna izpildes RPS 5 darba dienu laikā iesniedz AST pārbaužu rezultātus, nosūtot atskaiti uz e-pasta adresi: ast@ast.lv. Atskaitē jāiekļauj vismaz: RPS uzņemtos kontroluzskaites mēraparātu rādījumus, datu apmaiņas plāna izpildes rezultātus, aktivizāciju plāna izpildes rezultātus.
    13. Pēc Pārbaudes plāna atskaites saņemšanas, AST veic rezultātu analīzi, un Tīkla kodeksa noteiktajā termiņā informē RPS par pārbaudes rezultātiem.
    14. RNV, kurām nav spēkā esošs tehniskās atbilstības atzinums, ja pēc pārbaužu rezultātu analīzes AST konstatē, ka RNV ir atbilstoša regulēšanas pakalpojuma sniegšanai, AST informē par tehniskās atbilstības atzinumu, norādot tā izsniegšanas datumu un numuru. Ja RNV nav atbilstoša regulēšanas pakalpojuma sniegšanai, AST par to informē RPS, norādot iemeslu tehniskā atzinuma nepiešķiršanai.
13. **Atkārtotas RNV tehniskās atbilstības izvērtēšanas kārtība**
    1. Atkārtotu RNV atbilstības izvērtēšanu veic ne retāk kā reizi 5 gados.
    2. Lai veiktu atkārtotu RNV tehniskās atbilstības izvērtēšanu, RPS iesniedz Pieteikumu 56. punktā noteiktajā kārtībā un atkārtota RNV tehniskās atbilstības izvērtēšana tiek veikta saskaņā ar šo Tehnisko un datu apmaiņas prasību 57.-68. punktu.
    3. Gadījumos, ja atkārtota RNV tehniskās atbilstības izvērtēšana tiek uzsākta, lai izpildītu 70. punkta prasību, AST var piešķirt atkāpi no Tehniskajās un datu apmaiņas prasībās noteiktās RNV Tehniskās atbilstības izvērtēšanas kārtības punktiem 58.-67., tā vietā RNV atbilstības izvērtēšanu balstīt uz pēdējā kalendārā gada laikā veiktajām RNV aktivizācijām un par tām AST pieejamajiem datiem, ja tādas aktivizācijas ir veiktas un ir pietiekamas RNV atbilstības izvērtēšanai.
    4. Ja tiek piešķirta atkāpe no RNV Tehniskās atbilstības izvērtēšanas kārtības saskaņā ar atbilstoši šo Tehnisko un datu apmaiņas prasību 72. punktu, AST:
       1. pēc RPS pieteikuma izvērtēšanas paziņo RPS par šādas atkāpes piešķiršanu;
       2. 30 dienu laikā pēc pieteikuma izvērtēšanas paziņo par RNV atbilstības izvērtēšanas analīzes rezultātiem.
    5. Ja AST pieprasījis atkārtotu atbilstības izvērtēšanu RNV, kurai ir spēkā esošs tehniskās atbilstības atzinums atbilstoši Noteikumos noteiktajiem gadījumiem un kārtībai, RPS un AST veic RNV atbilstības izvērtēšanu saskaņā ar Tehniskās un datu apmaiņas prasību 58. – 68. punktu.
14. **RNV datu apmaiņas pārbaužu kārtība** 
    1. RPS sagatavotajam datu apmaiņas pārbaužu plānam jābūt atbilstošam šajā nodaļā aprakstītajām prasībām.
    2. Sagatavotā datu apmaiņas pārbaužu plānā RPS jānorāda datu apmaiņas veids, secīgs ziņojumu/signālu apmaiņas plāns, datu apjoms, datu apmaiņas pārbaudes periods, sagaidāmie datu apmaiņas pārbaudes rezultāti.
    3. Datu apmaiņas pārbaudes plānam jāiekļauj datu apmaiņa tādā apmērā, lai iespējams pārliecināties par spēju veikt visu nepieciešamo datu apmaiņu, kas noteikta RNV Tehniskajās un datu apmaiņas prasībās, tādos termiņos, kādi paredzēti Noteikumos.
15. **RNV atbilstības aktivizāciju pārbaužu kārtība**
    1. RPS sagatavotajam aktivizācijas pārbaužu plānam jābūt atbilstošam šajā nodaļā aprakstītajām prasībām.
    2. Sagatavotā aktivizācijas pārbaužu plāna aprakstā RPS jānorāda pārbaužu veikšanas apraksts, mērījuma iekārtas, pārbaudes aktivizācijas laikā veicamos soļus, laika periodu aktivizāciju veikšanai, sagaidāmos rezultātus.
    3. Gadījumā, ja RNV Pieteikumā norādītais maksimālais regulēšanas produkta solījuma jaudas apjoms ir asimetrisks, tad atbilstības pārbaudes plānā jāiekļauj aktivizācijas, kas nodrošina atbilstošu katra virziena aktivizāciju izvērtēšanu.
    4. Pārbaudes veikšanas laikā RNV ar ierobežotu enerģijas rezervuāru (LER) ir atļauts pielietot enerģijas rezervuāra uzturēšanas metodes.
    5. Sākuma stāvokļa RNV aktīvai jaudai jābūt atbilstoši tādai, lai būtu iespējams aktivizācijas pārbaužu laikā aktivizēt un pārbaudīt maksimālo regulēšanas produkta solījuma jaudas apjomu katrā virzienā vērstām aktivizācijām,
    6. Sprieguma un reaktīvās jaudas iestatījumam jābūt jebkurā vērtība, kas neierobežo RNV spēju aktivizēt maksimālo pieļaujamo regulēšanas produkta solījuma jaudu katrā virzienā.
    7. Aktivizācijas pārbaude tiek uzsākta brīdī, kad tiek saņemta aktivizācijas komanda no AST un beidzas, kad tiek izpildīts pilns aktivizācijas pārbaužu plāns.
    8. Pārbaudes plāna izpilde var tikt pārtraukta pirms izpildīts pilns aktivizāciju plāns, pēc RPS vai AST ierosinājuma tehnisku vai cita rakstura ierobežojumu dēļ. Tādos gadījumos RPS un AST vienojas par aktivizācijas pārbaužu atsākšanu vai atkārtotu aktivizāciju pārbaudes uzsākšanu.
    9. Pārbaudes rezultātā tiek analizēti sekojoši parametri:
       1. Sagatavošanās laiks. Laiks no aktivizācijas komandas saņemšanas līdz rampveida izmaiņu uzsākšanas laikam. Ne ilgāk kā noteikts atbilstošā produkta specifikācijā;
       2. Pilnīgas aktivizācijas laiks. Laiks no aktivizācijas komandas saņemšanas brīža, līdz aktivizētās jauda sasniegšanai. Ne ilgāk kā noteikts atbilstošā produkta specifikācijā;
       3. Dezaktivizācijas laiks. Laiks no pilnas aktivizētās jaudas piegādes beigām līdz RNV atgriežas iepriekš plānotās jaudas līmenī. Ne ilgāk kā noteikts atbilstošā produkta specifikācijā;
       4. Aktivizācijā piegādātās enerģijas apjoms mFRR produktam, ja attiecināms:
          1. Katrā aktivizācijas virzienā piegādātajam enerģijas apjomam aktivizācijas komandā norādītā aktivizācijas periodā ir jābūt vienādam vai lielākam par 80 % no enerģijas, kas vienāda ar aktivizācijas komandā norādītās jaudas apjoma reizinājumu ar aktivizācijas perioda ilgumu (no aktivizācijas uzsākšanas laika līdz aktivizācijas pārtraukšanas laikam);
          2. Katrā aktivizācijas virzienā piegādātajam enerģijas apjomam laika posmā no aktivizācijas komandas saņemšana līdz faktiskajam dezaktivizācijas perioda beigām ir jābūt mazākam vai vienādam ar 120 % no enerģijas, kas vienāda ar aktivizācijas komandā norādītās jaudas apjoma reizinājumu ar aktivizācijas perioda ilgumu (no aktivizācijas uzsākšanas laika līdz aktivizācijas pārtraukšanas laikam);
       5. Aktivizācijas profils aFRR produktam, ja attiecināms. aFRR produkta gadījumā aktivizācijas profilam ir jāatbilst šo Tehnisko un datu apmaiņas prasību 4. pielikumā iekļautajam pieļaujamajam aktivizācijas profilam.
       6. Aktivizācijas precizitāte. Pēc pilnas aktivizācijas komandā norādītās jauda sasniegšanas, faktiski aktivizētās jaudas vērtība nedrīkst atšķirties vairāk kā 10 % no aktivizācijas komandā norādītā jaudas apjoma katrā virzienā.
16. **Noslēguma noteikumi**
    1. AST var izdarīt grozījumus šajā kārtībā Sistēmas palīgpakalpojuma līguma noteiktajā kārtībā.
17. **Pielikumi**
    1. pielikums – BVS regulēšanas solījumu pārvaldības moduļa instrukcija regulēšanas pakalpojuma sniedzējiem (BMS Bid management module implementation guide for BSPs);
    2. pielikums – Iesniegumu par rezervju nodrošināšanas vienības – frekvences atjaunošanas rezervju piegādātājvienības, rezervju piegādātājgrupas vai uzkrājvienības – izmantošanu regulēšanas pakalpojuma sniegšanai;
    3. pielikums – Reālā laika datu apmaiņas prasības un datu tipi.
    4. pielikums – aFRR tehniskās atbilstības izvērtēšanas aktivizāciju profils
    5. pielikums – mFRR tehniskās atbilstības izvērtēšanas procesa piemērs